OBH 3573/1997.
Az állampolgári jogok országgyűlési biztosa általános helyettesének jelentése
Ügyintéző Dr. Izafé Éva	
Az eljárás megindulása

Panaszos édesanyja ügyében az állampolgári jogok országgyűlési biztosához fordult, sérelmezve, hogy nem kapta meg az 1996/1997-es évi fűtési szezonra a HTO fűtési támogatás teljes összegét. 

Mivel az ügyben a szociális biztonsághoz való alkotmányos jogsértést nem lehetett kizárni, a vizsgálatot 1997. április 15-én megindítottam és tájékoztatást kértem az önkormányzattól. 

A megállapított tényállás

Panaszos 1996. május 30-án és 1997. február 7-én nyújtott be kérelmet tüzelőolaj felhasználás kiadásaihoz kapcsolódó hozzájárulás iránt. Beadványában jelzi, hogy panaszának benyújtásáig választ nem kapott az önkormányzattól.

Az ügy jogszabályi háttere

1993. évi III.tv. a szociális igazgatásról és szociális ellátásról. 
38. § Lakásfenntartási támogatás. 
4/1996. /II.l6./ NM-PM-BM-IKM együttes rendelet a lakossági tüzelőolaj-felhasználás kiadásaihoz kapcsolódó hozzájárulásnak a települési önkormányzatok közötti elosztásáról és a támogatás lakossági igénybevételének jogosultsági feltételeiről 1.sz. melléklet.

Szentendre Város Önkormányzat 42/l995. /XII.l5./ Önk. rendelete a gazdasági stabilizációs rendelkezésekhez kapcsolódó szociális hozzájárulás helyi felhasználásához.

Szentendre Város Önkormányzat 12/1997. /IV.30./ Önk. rendelete a szociális igazgatásról és egyes szociális ellátásokról.

 A vizsgálat megállapításai

A vizsgált ügyben panaszos édesanyja 1996. január 10-én 20.000 forint /1995/1996-os fűtési szezonra szóló/ ,1996. július 8-án 15.000 forint /1995/1996-os fűtési szezon második felére/ fűtési támogatást kapott.
1996. november 6-án 15.000 forint támogatást nyújtottak, mely az 1996. október 1-től 1996. december 31-ig  terjedő, tehát az 1996/1997-es fűtési szezon első felére szólt. 

Az önkormányzat válaszában jelezte, hogy a szociális igazgatásról és egyes szociális ellátásokról szóló helyi rendeletének módosítása 1997. április 30-án került kihirdetésre, így az 1996/1997. évi fűtési szezon második felére /1997. január 1-től 1997. március 31-ig/ járó támogatást utólagosan tudják kifizetni a jogosultság fennállása esetén.

Az önkormányzat 1995. évre szóló HTO fűtési támogatást szabályozó rendelete az akkori rendelkezés értelmében szociális rászorultságtól függően állapította meg a hozzájárulások mértékét. 
1996-ban a képviselő testület két ízben is napirendre tűzte a HTO tüzelőolaj-felhasználás kiadásaihoz kapcsolódó hozzájárulás elosztási rendjét.
Helyesen nem alkotott rendeletet, mivel a 4/1996. /II.l6./ NM-PM-BM-IKM együttes rendelet szerint a települési önkormányzatokat megillető központi támogatás a háztartás nagyságának és a lakás alapterületének figyelembevételével számított támogatás és a fűtéskialakításhoz kapcsolódó támogatás összege. E rendelkezés figyelembevételével kellett tehát a támogatásokat folyósítani, mely rendelet 1996. február 16-tól számított harmadik napon lépett hatályba. A szabályozás rászorultságtól függetlenül határozza meg a HTO fűtéshez kapcsolódó, valamint más fűtési módra való átálláshoz szükséges hozzájárulások mértékét, azon számítások alapján, amely adatszolgáltatást az önkormányzatok nyújtottak.
Természetesen ez nem a teljes költséget takarja, mert ahogy a jogszabály több helyen is rögzíti, ez egy hozzájárulás.

Az önkormányzat ezen túlmenően a fenti jogszabályban 14.000 forintban meghatározott fűtés-átalakítási hozzájárulás mértékét 80.000 forint, illetve 60.000 forintban határozta meg, attól függően, hogy milyen fűtésre kíván a kérelmező áttérni.

1997-től a fűtési hozzájárulás egyértelműen beintegrálódott a szociális törvénybe, a lakásfenntartási támogatás is itt került szabályozásra, s most már a rászorultság elv alapján különös figyelemmel arra, hogy az 1997-es költségvetési törvény a helyi önkormányzatok szociális feladatai között említi meg a HTO és fűtési átállás hozzájárulást normatív állami hozzájárulás jogcímen.
Ennek megfelelően az önkormányzat 1997. április 30-án módosította a szociális igazgatásról és egyes szociális ellátásokról szóló rendeletet, mely a következőket mondja ki:

A rendelet az alábbi 17/A §-sal és 17/B §-sal egészül ki:

 17/A §

(1) Lakásfenntartási támogtás nyújtható, ha a lakás fűtési költségének havi összege eléri vagy meghaladja a háztartás havi összjövedelmének 20 %-át, és a háztartásban az egy főre jutó havi jövedelem nem haladja meg az öregségi nyugdíj mindenkori legkisebb összegének kétszeresét.
(2) A lakás fűtéséhez felhasznált hőenergia fűtési szezonban felmerülő - az önkormányzat által elismert - költsége legfeljebb

egyedülálló esetén 			54.000	Ft/fűtési szezon
2 fős háztartás esetén			54.000	Ft/fűtési szezon
3 fős háztartás esetén			84.000  Ft/fűtési szezon
4 fős háztartás esetén		            114.000  Ft/fűtési szezon
5 fős háztartás esetén                           144.ooo  Ft/fűtési szezon
6 és több fő háztartás esetén	             168.000  Ft/fűtési szezon 	

(3) A támogatás mértéke
egyedülálló esetén			6.000  Ft/hó
2 fős háztartás esetén	                           6.000  Ft/hó
3 fős háztartás esetén	                           7.000  Ft/hó
4 fős háztartás esetén                             8.000  Ft/hó
5 fős háztartás esetén                             9.000  Ft/hó
6 és több fős háztartás esetén	            10.ooo  Ft/hó

A kérelem elbírálásához a közös háztartásban élők jövedelemigazolásán túl csatolni kell a felmerült fűtési kiadásokra vonatkozó számlákat.
(5) Fűtési célú lakásfenntartási támogatás egy fűtési szezonra kerül megállapításra, és a támogatás iránti kérelmet évente meg kell újítani.
 
17/B.§

(1) Fűtéskorszerűsítés címén egy alkalommal egyösszegű támogatásban részesíthető az az igénylő, aki korábbi olajfűtését egyéb, gazdaságosabb fűtési móddal váltja fel, feltéve, hogy a 
17/A. § (1) bekezdésében foglaltak szerint fűtési célú lakásfenntartási támogatásra jogosult volt az átalakítást megelőzően.

(2) A támogatás mértéke
	gázfűtés kialakítása esetén		80 ezer Ft.
	egyéb fűtési mód esetén		60 ezer Ft.
	
(3) A kérelem elbírálásához a 17/A §. (4) bekezdésében meghatározottakon túl be kell mutatni az átalakítás költségeire vonatkozó számlákat.

(4) A lakás fűtési költségeihez adott támogatás és a korszerűsítési támogatás megállapítására a polgármester jogosult.

A vizsgálat megállapította, hogy panaszos édesanyja 1996. évre a jogszabály rendelkezése szerinti 30.000 forint összegű támogatást megkapta, mivel a 4/1996. /II.16./ NM-PM-BM-IKM együttes rendelet úgy rendelkezett, hogy 1 fős háztartás esetén 30.000 forint hozzájárulás vehető figyelembe. 
Az 1997/1998. fűtési szezonra ilyen irányú kérelem esetén a támogatást az 1993. évi III. tv. illetve a helyi rendelet szerint kell elbírálni és folyósítani.

Az önkormányzat a rendelkezéseknek megfelelő támogatást megállapította, illetve helyi rendeletét a törvény idevágó rendelkezései szerint módosította, hogy a rászorultság illetve az egyéb feltételek fennállása esetén azt folyósíthassa. 

Tekintettel arra, hogy a vizsgálat alkotmányos visszásságot nem tárt fel, a vizsgált ügyben ajánlással nem éltem. 

Budapest, 1997. augusztus 6.

Dr. Polt Péter